Document ID: 32011D0679
Publication Date: 2011-10-10

Content:
DEĊIŻJONI TAL-KUNSILL
tal-10 ta’ Ottubru 2011
dwar il-konklużjoni tal-Protokoll maqbul bejn l-Unjoni Ewropea u r-Repubblika tal-Kap Verde li jistabbilixxi l-opportunitajiet tas-sajd u l-kontribuzzjoni finanzjarja previsti mill-Ftehim ta’ Sħubija dwar is-Sajd fis-seħħ bejn iż-żewġ partijiet
(2011/679/UE)
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 43(2) tiegħu, flimkien mal-Artikolu 218(6)(a) tiegħu,
Wara li kkunsidra l-proposta mill-Kummissjoni Ewropea,
Wara li kkunsidra l-approvazzjoni tal-Parlament Ewropew,
Billi:
(1)
Fid-19 ta’ Diċembru 2006, il-Kunsill addotta r-Regolament (KE) Nru 2027/2006 dwar il-konklużjoni tal-Ftehim ta’ Sħubija fis-settur tas-sajd bejn il-Komunità Ewropea u r-Repubblika tal-Kap Verde (1).
(2)
L-Unjoni nnegozjat mar-Repubblika tal-Kap Verde Protokoll ġdid li joffri lill-bastimenti tal-UE opportunitajiet ta’ sajd fl-ilmijiet li fihom il-Kap Verde teżerċita s-sovranità jew il-ġurisdizzjoni tagħha fuq is-sajd.
(3)
B’riżultat ta’ dawn in-negozjati, il-protokoll il-ġdid ġie inizjalat fit-22 ta’ Diċembru 2010.
(4)
Dan il-Protokoll il-ġdid ġie ffirmat fuq il-bażi tad-Deċiżjoni tal-Kunsill 2011/405/UE (2) u ser jiġi applikat b’mod proviżorju mill-1 ta’ Settembru 2011.
(5)
Dan il-Protokoll għandu jiġi konkluż,
ADOTTA DIN ID-DEĊIŻJONI:
Artikolu 1
Il-Protokoll maqbul bejn l-Unjoni Ewropea u r-Repubblika tal-Kap Verde li jistabbilixxi l-opportunitajiet tas-sajd u l-kontribuzzjoni finanzjarja previsti mill-Ftehim ta’ Sħubija dwar is-Sajd bejn il-Komunità Ewropea u r-Repubblika tal-Kap Verde fis-seħħ bejn iż-żewġ partijiet huwa b’dan approvat f’isem l-Unjoni.
Artikolu 2
Il-President tal-Kunsill għandu jipproċedi, f’isem l-Unjoni, għan-notifika prevista fl-Artikolu 16 tal-Protokoll, sabiex jesprimi l-kunsens tal-Unjoni li tkun marbuta bil-Protokoll (3).
Artikolu 3
Din id-Deċiżjoni tidħol fis-seħħ fil-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.
Magħmul fil-Lussemburgu, l-10 ta’ Ottubru 2011.

Metadata:
Eurovoc Level 1 Categories: 100161
100144
100143
100156
Eurovoc Level 2 Categories: 100280
100252
100170
100176
Eurovoc Level 3 Categories: 3461
5424
2476
4040
All Eurovoc Categories: 2556
2850
2901
4048
5108
5537